Wallaby-jonges optimisties oor Rennie-era | Netwerk24
Irae Simone, die Brumbies-senter wat hier spog met die Superrugby AU se wennerstrofeë, meen die Wallabies kan weer hul gloriedae laat herleef onder Rennie. Foto: Getty Images
Dié Nieu-Seelander is reeds in November verlede jaar aangestel, maar 'n kombinasie van die feit dat hy nog sy werk by die Glasgow Warriors moes afhandel en die Covid-19-pandemie het om beperk tot afrigtingsessies met klein groepies en gesprekke aanlyn op Zoom.
Harry Wilson, een van die 16 groentjies in die groep van 44 wat verlede week aangekondig is, sê Rennie het sy vinger op die pols gehad op die kamp in Hunter Valley.
Harry Wilson, agtsteman van die Reds, glo hy gaan nog baie onder Dave Rennie leer. Foto: Getty Images
"Ek het hom tot dusver baie geniet. Hy is baie positief," sê die 20-jarige agtsteman van die Reds, wat as die beste speler in die Superrugby AU-kompetisie aangewys is.
"Hy het die belangrikheid van akkuraatheid beklemtoon in alles wat ons doen. Ek is opgewonde om by hom te leer."
Rennie se eerste groot toets is een van die moeilikstes denkbaar – Bledisloebeker-wedstryde teen die All Blacks in Nieu-Seeland op 11 en 18 Oktober.
Vir Irae Simone, 'n senter van die Brumbies, sal dit soos 'n tuiskoms voel. Hy het op hoërskool in Auckland die middelveld saam met Nieu-Seeland se Jack Goodhue beman.
Simone sê hy is baie beïndruk deur die speelstyl wat Rennie wil vestig.
"Dis vinnige rugby en boonop fisiek," het dié 25-jarige in 'n Zoom-nuuskonferensie aan joernaliste gesê.
Dave Rennie, die Wallabies se afrigter, het 'n positiewe indruk op sy spelers gelaat nadat hy uiteindelik Dinsdag die sweep op die oefenveld kon klap. Foto: Getty Images
Australië, wat tans die sewende plek op Wêreldrugby se ranglys beklee, het in 2002 laas die Blesdisloebeker gewen en kon die All Blacks sedert 2015 se Wêreldbeker-toernooi net twee keer in 11 toetse klop.
Daar was egter al baie beter tye en dit was Australië se gloriejare vroeg in dié eeu wat vir Simone die ambisie laat koester het om eendag 'n Wallaby-trui te dra.
"Toe het die Wallabies die kruin van die spel bereik. Dis reg om te sê dat hulle sedertdien agteruit geboer het, maar ek's deel van 'n groep spelers wat die standaard gaan lig," sê hy.